**รองผู้ว่าราชการจังหวัดพิจิตร เปิดงาน"นมัสการหลวงพ่อเงิน พุทธโชติครบรอบ 100ปี แห่งการมรณภาพ"**

วันที่ 15 กันยายน 2562 ที่วัดท้ายน้ำ ตำบลท้ายน้ำ อำเภอโพทะเล จังหวัดพิจิตร นายวิทยา มากปาน รองผู้ว่าราชการจังหวัดพิจิตร พร้อมด้วยหัวหน้าส่วนราชการ พุทธศาสนิกชนชาว

อำเภอโพทะเล ตลอดจนศิษยานุศิษย์หลวงพ่อเงิน จัดพิธีเปิดงาน"นมัสการหลวงพ่อเงิน พุทธโชติครบรอบ 100ปี แห่งการมรณภาพ" จะจัดขึ้นระหว่าง 15 – 17 กันยายน 2562

ในปีนี้ เป็นปีครบรอบการมรณภาพ 100 ปี หลวงพ่อเงิน พุทธโชติ พระเกจิอาจารย์ผู้เป็นที่เคารพ ศรัทธาของคนพิจิตร มีชาติภูมิกำเนิดที่ตำบลบางคลาน อำเภอโพทะเล จังหวัดพิจิตร มรณภาพเมื่อปี พ.ศ.2462 ขณะอายุได้ 114 ปี แม้เวลาจะล่วงเลยมานานแล้วก็ตาม คณะศิษยานุศิษย์ จึงได้จัดงานเพื่อบูชาสักการะ โดยวันที่ 15 กันยายน 2562 จะมีพิธีสักการะบวงสรวงรูปหล่อหลวงพ่อเงินองค์ใหญ่ที่วัดท้ายน้ำ และในวันที่ 16 กันยายน 2562 จะมีพิธีเจริญพระพุทธมนต์ เลี้ยงเพลพระ ในเวลา 15.19 น. จะมีพิธีชักผ้าห่มสังฆาฏิขึ้นห่มองค์หลวงพ่อเงิน รวมถึงพิธีเททองหล่อรูปปั้นหลวงพ่อเงินครบรอบ 100 ปีแห่งการมรณภาพด้วย

ด้านกิจกรรมต่างๆเพื่อให้ประชาชนพุทธศาสนิกชนมีส่วนร่วมและส่งเสริมการท่องเที่ยว พร้อมกับการแสดงฟ้อนรำประกอบเพลงประวัติหลวงพ่อเงิน การแสดงร่มบินพารามอเตอร์โปรยข้าวตอกดอกไม้ สำหรับในงานทั้ง 3 วัน จะมีการออกร้านจำหน่ายสินค้าผลิตภัณฑ์ OTOP และของกลุ่มอาชีพต่างๆ ภายในอำเภอ มีการแข่งขันกีฬาพื้นบ้าน การแสดงของนักเรียนจากกลุ่มโรงเรียนในเขตอำเภอ และมหรสพต่างๆมีการประกวดร้องเพลง “ศึกดวลเพลงเจ้าลูกทุ่งโพทะเล” การเสวนาวิชาการด้านเพลงลูกทุ่ง จากสมาคมนักแต่งเพลงแห่งประเทศไทย การแสดงคอนเสิร์ตของดาราศิลปิน เช่น โจอี้กาน่า , เจมส์ พลอย The Voice 6 และการแสดงจำอวดหน้าม่าน ตลก 3 น้า โย่ง พวง นง เป็นต้น

ส.ปชส.พิจิตร

15 กันยายน 2562